รีไฟแนนซ์บัตรเข็นไม่ขึ้น
ธนาคารอิสลามโชว์พลัง แค่ 2 อาทิตย์รีไฟแนนซ์หนี้บัตรเครดิตแล้ว 600 ล้านบาท มั่นใจทะลุพันล้านบาทแน่ ธนาคารอื่นยังเข็นไม่ขึ้น
19 ส.ค. 2554

ธนาคารอิสลามโชว์พลัง แค่ 2 อาทิตย์รีไฟแนนซ์หนี้บัตรเครดิตแล้ว 600 ล้านบาท มั่นใจทะลุพันล้านบาทแน่ ธนาคารอื่นยังเข็นไม่ขึ้น
นายธีรศักดิ์ สุวรรณยศ กรรมการผู้จัดการใหญ่ ธนาคารอิสลามแห่งประเทศไทย (ไอแบงก์) เปิดเผยว่า หลังจากเปิดโครงการรับรีไฟแนนซ์หนี้บัตรเครดิตมา 2 สัปดาห์ ปรากฏว่า มีลูกค้ามายื่นขอรีไฟแนนซ์หนี้ไปแล้วทั้งสิ้นร่วม 600 ล้านบาท เฉลี่ยแล้วมียอดกู้เงินรายละ 1.2 แสนบาท 
นายธีรศักดิ์ ประเมินว่า อีก 1-2 เดือน ธนาคารจะสามารถปล่อยสินเชื่อได้ตามเป้าหมาย 1,000 ล้านบาทแน่นอน และคงจะไม่ขยายวงเงินขึ้นเพิ่มเติม
“ช่วงนี้ลูกค้าทยอยติดต่อมาใช้บริการรีไฟแนนซ์กันไม่คึกคักเหมือนตอนเปิดโครงการช่วงแรก เนื่องจากลูกค้าจะติดปัญหาเงื่อนไขเรื่องการยกเลิกการใช้บัตรเครดิต และบางคนเข้าใจผิดคิดว่า ธนาคารจะให้เงินกู้สูงถึงรายละ 3 แสนบาท ซึ่งโครงการนี้จะกำหนดวงเงินในการให้กู้ไว้ไม่เกิน 5 เท่าของเงินเดือนเท่านั้น เพราะไม่ต้องการให้ลูกค้ามีหนี้สินเกินตัว” นายธีรศักดิ์ กล่าว 
ด้านธนาคารออมสินระบุว่า ตั้งแต่วันที่ 1-10 มิ.ย. ปรากฏว่ามีผู้สนใจยื่นผ่าน 650 สาขาทั่วประเทศ เพื่อขอรีไฟแนนซ์หนี้บัตรเครดิตแล้วกว่า 5,793 ราย คิดเป็นวงเงินกว่า 749.7 ล้านบาท 
ขณะนี้ธนาคารออมสินได้อนุมัติวงเงินกู้แก่ผู้ถือบัตรไปแล้ว 254 ราย คิดเป็นวงเงิน 25.03 ล้านบาท ซึ่งถือว่าน้อยมากเมื่อเทียบกับขีดความสามารถในการทำงาน
ด้านธนาคารกรุงไทยมีประชาชนผู้ถือบัตรมายื่นขอรีไฟแนนซ์ไปแล้วกว่า 7,335 ราย วงเงินกู้ 400 ล้านบาท
แหล่งข่าวสายงานบัตรเครดิตและสินเชื่อบุคคล ธนาคารธนชาต เปิดเผยว่า ธนาคารพยายามจะรักษาฐานลูกค้าบัตรเครดิตไว้อย่างเต็มที่ โดยล่าสุดได้ออกแคมเปญรับโอนยอดเงินคงค้างบัตรเครดิตในอัตราดอกเบี้ยต่ำ 9.9% นาน 10 เดือน ซึ่งเป็นอัตราดอกเบี้ยที่ต่ำกว่าของโครงการรีไฟแนนซ์บัตรเครดิตของรัฐที่คิด 10% และลูกค้าไม่จำเป็นต้องยกเลิกบัตรเครดิตที่ใช้อยู่ด้วย เพื่อรักษาฐานลูกค้าที่มีอยู่ 5 แสนใบไว้ 
ทั้งนี้ รัฐบาลได้จัดทำโครงการรีไฟแนนซ์บัตรเครดิตวงเงินรวม 1 หมื่นล้านบาท โดยมอบหมายธนาคารของรัฐ 3 แห่งเป็นผู้ดำเนินการ โดยธนาคารออมสินจะรับรีไฟแนนซ์ในวงเงิน 4,500 ล้านบาท ธนาคารกรุงไทย 4,500 ล้านบาท และธนาคารอิสลามแห่งประเทศไทย 1,000 ล้านบาท โดยทั้ง 3 ธนาคารจะคิดดอกเบี้ยแค่ปีละ 10% โดยจำกัดการรีไฟแนนซ์ไว้รายละไม่เกิน 3 แสนบาท